L 158/4
ET
Euroopa Liidu Teataja
13.6.2022
(16)
Indiast pärit muskaatpähklite suhtes, mis kuuluvad CN-koodide 0908 11 00 ja 0908 12 00 alla, on alates 2019. aasta juulist kohaldatud kõrgendatud rangusastmega ametlikku kontrolli aflatoksiinidega saastumise riski tõttu.
Liikmesriikide tehtud ametlik kontroll ja olemasolev teave näitavad, et vastavus asjaomastele liidu õigusaktidega ettenähtud nõuetele on paranenud.
Kõnealused kontrollid ja teave tõendavad, et sellise toidu liitu toomine ei kujuta enam tõsist ohtu inimeste tervisele.
Seega ei ole vaja jätkuvalt nõuda, et kõigi CN-koodide 0908 11 00 ja 0908 12 00 alla kuuluvate Indiast pärit muskaatpähklite saadetistega peab olema kaasas ametlik sertifikaat, milles kinnitatakse, et kõik proovivõtu- ja analüüsitulemused tõendavad vastavust komisjoni määrusele (EÜ) nr 1881/2006 (4).
Samal ajal peaksid liikmesriigid jätkama kontrolli tegemist, et tagada praeguse nõuete täitmise taseme säilimine.
Seepärast tuleks Indiast pärit muskaatpähkleid (CN-koodid 0908 11 00 ja 0908 12 00) käsitlev kanne rakendusmääruse (EL) 2019/1793 II lisa punktis 1 esitatud tabelist välja jätta ja kanda see kõnealuse rakendusmääruse I lisasse ning kõnealuste saadetiste identsus- ja füüsilise kontrolli sageduseks tuleks kehtestada 30 % liitu sisenevatest saadetistest.
(17)
Taist pärit, perekonda Capsicum kuuluvate paprikate (v.a harilik paprika) saadetiste puhul on liikmesriikide poolt rakendusmääruse (EL) 2019/1793 I lisa kohaselt tehtud ametliku kontrolli käigus väga sageli avastatud mittevastavusi asjaomastele liidu õigusaktides sätestatud nõuetele, milles käsitletakse saastumist pestitsiidijääkidega.
Seepärast on asjakohane suurendada nende liitu sisenevate saadetiste identsus- ja füüsilise kontrolli sagedust 30 %-ni.
(18)
Mitu CN-koodi ei vasta rakendusmääruse (EL) 2019/1793 I lisa teatavates kannetes osutatud kaupadele ja on seetõttu üleliigsed.
Kõnealuse rakendusmääruse I lisast tuleks välja jätta järgmised CN-koodid: CN-kood ex 0807 19 00 70 kandes, mis käsitleb Hondurasest pärit Galia tüüpi melonit (C.melo var.reticulatus), CN-kood ex 0709 99 90 25 kandes, mis käsitleb Sri Lankast pärit Aasia vesinaba (Centella asiatica), ja CN-kood 1211 90 86 10 kandes, mis käsitleb Türgist pärit kuivatatud punet.
(19)
Selleks et täpsemalt kindlaks teha kaupu, mille suhtes kohaldatakse kõrgema rangusastmega ametlikku kontrolli, on asjakohane täpsustada rakendusmääruse (EL) 2019/1793 I lisas TARICi alamrubriiki Indiast pärit rõikapuud (Moringa oleifera) käsitlevas kandes CN-koodi ex 0709 99 90 puhul ja Sri Lankast pärit Aasia vesinaba (Centella asiatica) käsitlevas kandes CN-koodi ex 1211 90 86 puhul.
(20)
Indoneesiast pärit muskaatpähklite saadetiste puhul on liikmesriikide poolt rakendusmääruse (EL) 2019/1793 II lisa punktis 1 esitatud tabeli kohaselt tehtud ametliku kontrolli käigus väga sageli avastatud mittevastavusi asjaomastele liidu õigusaktides sätestatud nõuetele, milles käsitletakse saastumist aflatoksiinidega.
Seepärast on asjakohane suurendada nende liitu sisenevate saadetiste identsus- ja füüsilise kontrolli sagedust 30 %-ni.
(21)
Etüleenoksiidiga saastumisest tulenev võimalik terviserisk mõjutab toidu lisaainete segusid, mis sisaldavad jaanikaunajahu või guarkummi.
Seepärast tuleks rakendusmääruse (EL) 2019/1793 II lisa punkti 1 tabeli veergudesse „Toit ja sööt (kavandatud kasutusotstarve)“ ja „CN-kood“ Indiat käsitleva kande puhul lisada kategooria „jaanikaunajahu või guarkummi sisaldavad toidu lisaainete segud“ ja asjakohased CN-koodid toidu lisaainete segude jaoks.
Samuti tuleks Malaisiat ja Türgit käsitlevatesse kannetesse lisada kategooria „jaanikaunajahu sisaldavad toidu lisaainete segud“ ja asjakohased CN-koodid toidu lisaainete segude jaoks.
Selliste Indiast, Malaisiast ja Türgist liitu toodavate saadetiste identsus- ja füüsilise kontrolli sageduseks tuleks kehtestada 20 %.
(22)
Indiast pärit vürtside puhul hõlmab CN-kood 0910 kaupu juurte, õite ja lehtede kujul, näiteks hariliku kollajuure (harilik kurkum) juured.
Võttes arvesse, et rakendusmääruse (EL) 2019/1793 II lisa punkti 1 tabeli kohaselt liikmesriikides tehtud ametlike kontrollide käigus ei tuvastatud etüleenoksiidiga saastumist, võib sellised kaubad rangematest ametlikest kontrollidest välja jätta.
Seepärast on asjakohane märkida rakendusmääruse (EL) 2019/1793 II lisas, et Indiast pärit vürtside puhul tuleks piiripunktis teha ametlikku kontrolli üksnes kuivatatud vürtside puhul ning identsus- ja füüsilise kontrolli sageduseks peab olema 20 % liitu sisenevatest saadetistest.
(4) Komisjoni 19. detsembri 2006. aasta määrus (EÜ) nr 1881/2006, millega sätestatakse teatavate saasteainete piirnormid toiduainetes (ELT L 364, 20.12.2006, lk 5).